Наставна јединица бр. 75 - **Тин Ујевић: *Свакидашња јадиковка***

Датум реализације: 23. 3. 2020.

**О писцу:**

**Тин Ујевић** ( 1891-1955) био је песник, есејиста, критичар, публициста и преводилац. Важио је за веома образованог писца, богате ерудиције и доброг познаваоца књижевности и уметности. Објавио је седамнаест књига сабраних дела, која чине поетска проза, есеји, естетички огледи, критичке оцене, записи из филозофије, запажања о различитим феноменима модерне литературе. Боемија је била његов стил живота, особен начин да се изрази незадовољство друштвеним устројством. Живео је сам и слободан, а своје мисли, идеје и сазнања претакао је у запис, песму, рефлексију. Без сигурне егзистенције, без пријатеља и заштитника, вечити сиромах, стварао је једино богатство које је ценио- поезију. Најзначајније песничке књиге: ***Лелек себра, Колајна, Ауто на корзу, Ојађено звоно, Жедан камен на студенцу.***

Збирка ***Лелек себра*** објављена је непосредно по завршетку Првог светског рата. Збирка представља протест пораженог човека који је изгубио идеале и чији су животни видици затамњени. Синтезу емотивног набоја ове песничке књиге представља песма ***Свакидашња јадиковка***.

**Прочитати песму**

***Свакидашњу јадиковку*** песник је написао 1916. у Паризу. И песму и збирку карактерише тон који је одређен и насловима: **лелек и јадиковка.**

Време, у коме су настале песме ове збирке и песникова лутања у том времену, условили су садржинско и емотивно јединство које се може обележити као лутање, вапај и осећање безнађа.

Песму ***Свакидашња јадиковка*** проучаваћемо кроз два нивоа: садржински и лексички.

**Прва строфа** даје почетну интонацију осећања безизлаза и притиска свакидашњице. У контрастирању појмова стар и млад садржана је и суштина песме: осећање старости у младости које обузима песника, али и целу његову генерацију. Дати су и уводни мотиви који се касније кроз песму развијају: НЕМИР, СЛАБОСТ, САМОЋА, НЕМОЋ, ОЧАЈАЊЕ. Мотив звезде дат је као оријентација и њено нестајање је знак изгубљености у свету и животу, али и знак смрти.

**Други део песме** је сложенији. Прве две инвокативне терцине представљају подсећање бога на сва његова обећања, на веру и наду. Човек је изгубљен на путевима живота који је донео безнађе и усамљеност. Нема емотивне сигурности и љубави коју пружају ближњи, нема драге, ни друга. Спој негације **нема нигде никога** изражава снажно осећање напуштености. Напоредним стављањем речи **сам и самцит** самоћа добија у интензитету и постаје апсолутна. Вапај за топлином, подршком и љубављу једино је што преостаје песнику и човеку

**Две завршне терцине** као да затварају овај круг лутања и безизлаза. **Осећање слабости и усамљености** није напустило песника, јер је круг затворен сазнањем да се остаје и даље “ тако стар, а тако млад”. Пут, међутим, остаје отворен: у песнику живи **жеља** да буде јак и да буде драг. Та жеља остаје као једина нада у светлије сутра за које треба изградити мостове.

Резигнација и разочарање натопили су стихове Свакидашње јадиковке, тако да она добија тон тужбалице

То је тужбалица над судбином одбаченог, неприхваћеног и залуталог усамљеника. **Мотиви самоће и тескобе** сугерисани су концентрацијом следећих речи: САМ, САМЦИТ, НЕМА, БЕЗ, МУЧНО, НАЈМУЧНИЈЕ, ТЕШКО, СЛАБ. Ово осећање, наговештено на почетку песме, као завршни акорд јавља се на крају песме.

Окренувши се себи, песник налази искре наде и веру у спасење. Речи ДУЖАН, ТРЕБА, КАДА БИХ, НЕК САМ упућују на песниково сазнање да у себи треба да тражи и последњи атом снаге и воље који ће га извести из самоће и безнађа. Цела песма дата је у двадесет и једној терцини које се састоје од осмераца ослобођених риме.

**Задатак**: Пронађите на интернету занимљивости из живота Тина Ујевића. Шта подразумевамо под **терцином**, а шта под **осмерцом**? Пронађите у песми **стилске фигуре** и наведите стихове у коме се оне јављају. Која је функција тих стилских фигура у овој песми? Одговоре шаљите у Word документу на имејл: starcevic.sanja@esloznica.rs

 Текст песме пронађите на следећем линку: <http://tekstpesme.rs/poezija/svakidasnja-jadikovka/>